钦定古今图书集成/理学汇编/经籍典/第089卷 > 《答宋咸书》前人
## 钦定古今图书集成/理学汇编/经籍典/第089卷 > 《答宋咸书》前人

修顿首白。州人。至蒙惠书及补注《周易》，甚善。世无孔
子久矣，“六经之旨失其传，其有不可得而正者，自非
孔子复出，无以得其真也。儒者之于学博矣，而又苦
心劳神于残编朽简之中，以求千岁失传之谬，茫乎
前望已远之圣人而不可见，杳乎后顾无穷之来者，
欲为未悟决难解之惑，是真所谓劳而少功者哉！然”
而经非一世之书也，其传之谬，非一日之失也，其所
以刊正补缉，亦非一人之能也。使学者各极其所见，
而明者择焉，十取其一，百取其十，虽未能复《六经》于
无失，而卓如日月之明，然聚众人之善以补缉之，庶
几不至于大谬，可以俟圣人之复生也。然则学者之
于经，其可已乎？足下于经勤矣，凡其所失，无所不欲
正之，其刊正补缉者众，则其所得亦已多矣。修学不
敏明，而又无彊力以自济，恐终不能少出所见以补
《六经》之万一，得足下所为，故尤区区而不能忘也。属
奉使出疆，匆匆不具。惟自爱。庐陵欧阳修再拜。